**Juri Krasnožan** (ven.  Юрий Анатольевич Красножан, s. 7. kesäkuuta 1963) on venäläinen jalkapallovalmentaja ja entinen puolustaja.

Ura
---

Krasnožanin pelaajaura jäi vaatimattomaksi. Hän aloitti vuonna 1980 PFK Spartak Naltšikissa, joka putosi hänen debyyttikautensa päätteeksi Neuvostoliiton pääsarjasta. Vuosina 1985–1990 hän oli poissa pelikentiltä palaten takaisin tositoimiin 1991 FK Etalon Baksanissa, jota edusti Venäjän alemmilla sarjatasoilla neljän vuoden ajan.

Valmennusuransa ensi askelet Krasnožan otti Baksanissa, jonka apuvalmentajana hän toimi 1993 ja 1995–1997. Vuonna 1999 hän siirtyi PFK Spartak Naltšikin organisaatioon, jossa toimi ensin reservijoukkueen valmentajana ja 2000–2003 edustusjoukkueen apulaisvalmentajana. Tammikuussa 2004 hänestä tuli Naltšikin päävalmentaja.  Debyyttikausi 1. divisioonassa oli vielä opettelua seuran jäädessä sijalle 12. Kausi 2005 oli kuitenkin menestyksekkäämpi ja seura nousi ensimmäistä kertaa Venäjän liigaan. Krasnožanin johdolla Spartak Naltšik teki nousujohteista jälkeä etenemällä Venäjän cupin puolivälieriin 2008 ja sijoittumalla kauden 2010 päätteeksi komeasti kuudenneksi. 

Joulukuussa 2010 Krasnožan jätti Spartak Naltšikin ja siirtyi FK Lokomotiv Moskovan päävalmentajaksi.  Krasnožanin pesti jäi kuitenkin lyhyeksi, kun Lokomotiv erotti hänet tehtävästä jo kesäkuussa 2011. Syynä oli epäilykset Krasnožanin sekaantumisesta tuloksen järjestämiseen 27. toukokuuta FK Anži Mahatškalaa vastaan pelatussa ottelussa. 

Joulukuun lopulla 2011 Krasnožan palasi valmennustehtäviin FK Anži Mahatškalan uutena päävalmentajana.  Krasnožanin pesti päättyi lyhyeen, sillä hän sai potkut jo helmikuun puolivälissä 2012. Rahakkaan seuran omistaja Suleiman Kerimov ei kertonut potkujen syytä, mutta yleisesti hänen uskotaan havittelevan päävalmentajaksi Fabio Capelloa. 

Elokuun puolivälissä 2012 Krasnožanista tuli FK Kuban Krasnodarin päävalmentaja.  Krasnožanin johdolla Kuban menestyi hyvin, mutta liigan neljäs tila ei pelastanut häntä potkuilta tammikuussa 2013.  Krasnožanin ei tarvinnut olla kauaa ilman seuraa, kun liigassa kahdeksantena majaillut FK Terek Groznyi palkkasi hänet valmentajakseen.  Seura säilytti sijoituksensa Krasnožanin alaisuudessa ja hän jatkoi tehtävässään kaudella 2013/14. Syyskauden esitykset olivat perin vaatimattomia ja lopulta Krasnožan jätti putoamiskamppailuun vajonneen Terek Groznyin lokakuun lopussa 2013. 

Helmikuun alussa 2014 Krasnožan aloitti Kazakstanin jalkapallomaajoukkueen päävalmentajana.  Venäläisvalmentajan pesti päättyi vuoden 2015 lopussa, kun Kazakstanin liitto ja Krasnožan eivät päässeet yksimielisyyteen jatkosta.

Helmikuussa 2018 Krasnožan palasi valmennustehtäviin FK Himkin päävalmentajana. Hän jätti kuitenkin tehtävänsä jo kauden jälkeen kesällä 2018.

Meriitit
--------

* Venäjän 1. divisioonan hopeaa: 2005

Lähteet
-------

1. ↑  Yuri Krasnozhan
2. ↑  Premier Liga - Spieltag / Tabelle
3. ↑  Krasnozhan installed at Lokomotiv
4. ↑  Venäläisluotsi järjesti oman seuransa häviön?[vanhentunut linkki]
5. ↑  Krasnoshan wird Trainer von Eto'o und Zhirkov
6. ↑  Venäjän liigan ökyseura jahtaa Capelloa
7. ↑  ЮРИЙ КРАСНОЖАН ПРИБЫЛ В КРАСНОДАР
8. ↑  ОБРАЩЕНИЕ ГЛАВНОГО ИНВЕСТОРА К БОЛЕЛЬЩИКАМ
9. ↑  Юрий Красножан возглавил "Терек"
10. ↑  Магомед Даудов: «Желаем Красножану всего самого хорошего» (Arkistoitu – Internet Archive)
11. ↑  Юрий Красножан - Қазақстан ұлттық құрамасының бас бапкері (Arkistoitu – Internet Archive)
12. ↑  Krasnozhan leaves Kazakhstan (Arkistoitu – Internet Archive)
13. ↑  Юрий Красножан стал новым главным тренером футбольного клуба «Химки»
14. ↑  Юрий Красножан покидает «Химки»

  


|  |  |  |
| --- | --- | --- |
| Edeltäjä:**Soferbi Jetšugov** | **PFK Spartak Naltšikin päävalmentaja**2004–2010 | Seuraaja:**Vladimir Eštrekov** |
|
| Edeltäjä:**Juri Sjomin** | **FK Lokomotiv Moskovan päävalmentaja**1–6/2011 | Seuraaja:**José Couceiro** |
|
| Edeltäjä:**Andrei Gordejev** | **FK Anži Mahatškalan päävalmentaja**12/2011–2/2012 | Seuraaja:**Guus Hiddink** |
|
| Edeltäjä:**Dan Petrescu** | **FK Kuban Krasnodarin päävalmentaja**8/2012–1/2013 | Seuraaja:**Leonid Kutšuk** |
|
| Edeltäjä:**Stanislav Tšertšesov** | **FK Terek Groznyin päävalmentaja**5–10/2013 | Seuraaja:**Rašid Rahimov** |
|
| Edeltäjä:**Miroslav Beránek** | **Kazakstanin jalkapallomaajoukkueen päävalmentaja**2/2014–12/2015 | Seuraaja:**Talgat Bajsufinov** |
|